Η επίδραση του φυσικού ζεόλιθου σε χαρακτηριστικά της αναπαραγωγικής ικανότητας της στρουθοκαμήλου και στις αποδόσεις των αναπτυσσόμενων πτηνών
Authors: Δεδούση Άννα 
Published: January 2014

Η εργασία αυτή είχε ως σκοπό τη μελέτη της επίδρασης του φυσικού ζεόλιθου κλινοπτιλόλιθου σε χαρακτηριστικά της αναπαραγωγικής ικανότητας της στρουθοκαμήλου και στις αποδόσεις των αναπτυσσόμενων πτηνών. Για την υλοποίηση του σκοπού αυτού, πραγματοποιήθηκαν συνολικά 3 διαδοχικοί πειραματισμοί σε δύο εκτροφές στρουθοκαμήλου. Ο στόχος του πρώτου πειραματισμού ήταν να διερευνηθεί σε επίπεδο εκτροφής, εάν η προσθήκη ενός φυσικού ζεόλιθου, του κλινοπτιλόλιθου, στο σιτηρέσιο γεννητόρων στρουθοκαμήλου έχει κάποια επίδραση στα χαρακτηριστικά της αναπαραγωγικής τους ικανότητας. Ο πειραματισμός αυτός περιελάμβανε δύο μέρη και πραγματοποιήθηκε σε δυο διαφορετικές εκτροφές από το Μάιο έως τον Αύγουστο του 2004. Σε κάθε πειραματικό μέρος χρησιμοποιήθηκαν συνολικά 18 γεννήτορες (6 οικογένειες) στρουθοκαμήλου φυλής African Black οι οποίοι χωρίστηκαν σε δύο ομάδες: Ομάδα Α: Στην ομάδα αυτή χρησιμοποιήθηκαν 3 οικογένειες στο σιτηρέσιο των οποίων δεν προστέθηκε κλινοπτιλόλιθος και αποτέλεσε την ομάδα των μαρτύρων. Ομάδα Β: Στην ομάδα αυτή χρησιμοποιήθηκαν 3 οικογένειες στο σιτηρέσιο των οποίων προστέθηκε κλινοπτιλόλιθος σε ποσοστό 1,5% ή 2,5%. Από τον πειραματισμό αυτό προέκυψε ότι η ενσωμάτωση του κλινοπτιλόλιθου στο σιτηρέσιο των γεννητόρων στρουθοκαμήλου σε ποσοστό 1,5% αυξάνει σημαντικά (P<0,05): 1. Το βάρος του λευκώματος των παραγόμενων αυγών. 2. Τον αριθμό των πόρων/ cm2 κελύφους στα αυγά που δεν τοποθετούνται για επώαση. Ενώ, δεν επηρεάζει σημαντικά (P>0,05): 1. Τον αριθμό των παραγόμενων αυγών και το ποσοστό ωοτοκίας. 2. Το μικροβιακό φορτίο του κελύφους των αυγών, το βάρος και το χρωματισμό της λεκίθου, την αναλογία βάρους λεκίθου: βάρος λευκώματος, το βάρος και το πάχος του κελύφους και των κελυφικών μεμβρανών, το βάρος του κελύφους ανά μονάδα επιφάνειας, το βάρος και το σχήμα των παραγόμενων αυγών, τα ποσοστά (%) του λευκώματος, της λεκίθου και του κελύφους και το ποσοστό (%) της απώλειας βάρους των αυγών, τον αριθμό των πόρων/ cm2 κελύφους στα αυγά που εκκολάπτονται. 3. Τη γονιμότητα και εκκολαπτικότητα των αυγών και την εμβρυϊκή θνησιμότητα. 4. Το Σ.Β. του νεοσσού ημέρας. Ακόμη, προέκυψε ότι η προσθήκη του κλινοπτιλόλιθου στο σιτηρέσιο των γεννητόρων στρουθοκαμήλου σε ποσοστό 2,5%: 1. Αυξάνει σημαντικά (P<0,05) το ποσοστό του λευκώματος. 2. Έχει ως αποτέλεσμα την παραγωγή αυγών με σημαντικά (P<0,05) εντονότερο χρωματισμό λεκίθου. Επίσης, βρέθηκε ότι μειώνει σημαντικά (P<0,05): 1. Το βάρος των παραγόμενων αυγών. 2. Το βάρος και το ποσοστό του κελύφους των αυγών καθώς και το βάρος του κελύφους ανά μονάδα επιφάνειας στα αυγά που δεν τοποθετούνται στην επωαστική μηχανή. 3. Το μήκος του επιμήκη και του εγκάρσιου άξονα του αυγού. 4. Το Σ.Β. του νεοσσού ημέρας. Ενώ, δεν επηρεάζει σημαντικά (P>0,05): 1. Τον αριθμό των παραγόμενων αυγών και το ποσοστό ωοτοκίας. 2. Το μικροβιακό φορτίο του κελύφους, το βάρος του λευκώματος του αυγού, το βάρος και το ποσοστό της λεκίθου, την αναλογία βάρους λεκίθου: βάρος λευκώματος, το βάρος και το πάχος των κελυφικών μεμβρανών, το πάχος του κελύφους, την περιεκτικότητα της λεκίθου των αυγών σε β-καροτένια και βιταμίνη Α, το δείκτη σχήματος των αυγών, τον αριθμό των πόρων/ cm2 κελύφους, το ποσοστό (%) της απώλειας βάρους των αυγών και το βάρος του κελύφους ανά μονάδα επιφάνειας στα αυγά που εκκολάπτονται. 3. Τη γονιμότητα και εκκολαπτικότητα των αυγών στρουθοκαμήλου και την εμβρυϊκή θνησιμότητα.